Mai multe atentate care urmau să aibă loc la Kiev au fost împiedicate, susțin autoritățile ucrainene. Doi agenți militari ruși au fost reținuți, potrivit Mediafax.
Autoritățile ucrainene au arătat luni că au zădărnicit mai multe atentate cu bombă puse la cale de ruși la Kiev.
Doi agenți militari ruși au fost reținuți sub suspiciunea de implicare în această acțiune, fiind confiscate 19 dispozitive explozive, a scris biroul procurorului general de la Kiev pe aplicația Telegram.
La rândul său, Serviciul de Securitate al Ucrainei (SBU) a precizat într-un comunicat că patru bombe ar fi urmat să explodeze în capitală pe 9 mai, ziua în care Rusia sărbătorește victoria sovietică asupra Germaniei naziste în 1945.
"Conform planului serviciilor speciale ruse, bombele trebuiau să explodeze în timpul orelor de vârf ale supermarketurilor pentru a provoca daune maxime populației civile", a precizat SBU.
Serviciul de Securitate al Ucrainei a mai arătat că explozibil destinat unor atentate în piețe din Kiev a fost ascuns în cutii de ceai, în vreme ce o bombă a fost plasată într-o mașină parcată lângă o cafenea.
Ucraina susține că de la începutul invaziei Rusiei a zădărnicit multe atacuri departe de linia frontului planificate de serviciile de securitate rusești, reținând agenți ai Moscovei.